Jonathan Jansen kap fokus op onderskeidings | Netwerk24
Deur Jana Marx 03 Januarie 2019 10:52
Wat is die doel om agt onderskeidings in matriek te kry? Het jy ooit weer van hulle gehoor? het prof. Jonathan Jansen, voormalige rektor van die Universiteit van die Vrystaat, Donderdagoggend in 'n twiet gevra.
Die matrieks se IEB-uitslae word Donderdag bekend gemaak.
Angie Motshekga, minister van basiese onderwys, sal laatmiddag ook die nasionale slaagsyfer bekend maak.
In sy twiet vra Jansen ook of diegene met "agt onderskeidings" regtig "slim leerlinge, of die slagoffers van swak mentorskap" is.
Jansen het by navraag gesê hoewel hy kinders wat hard werk prys, dra skole die verkeerde boodskap uit.
Hy meen die kinders word as't ware "slagoffers van hul sukses".
"Leer die 'slim kinders' op skool ware leierskap, vaardighede in kommunikasie, die vermoë om sin te maak van 'n situasie, kritiese denke en om met alle mense oor die weg te kom? Kinders werk baie hard om aan hul ouers en onderwysers se verwagtinge te voldoen, maar goeie mentorskap (wat al bogenoemde leer) is baie belangriker. Skole leer kinders om inligting te onthou," sê Jansen.
Volgens Jansen is 'n goeie matriekpunt geen aanduiding van 'n kind se toekomstige sukses by 'n universiteit nie.
"Die studente wat vir my uitgestaan het op universiteit was nie dié met die beste punte nie. Dis dié wat hard gewerk het, verstaan het en met ander oor die weg gekom het."